Vanlig ringbuk

Vanlig ringbuk (Liparis liparis) er en fiskeart. Den tilhører ringbukene og er vanlig langs hele norskekysten.

Den har en rumpetrollaktig kropp og kan bli opptil 15 cm lang. Fargen varierer mye, og den kan være brun, rød eller gul. Noen individer har mørke striper og flekker. Vanlig ringbuk kan skilles fra slektningen kystringbuk på at rygg- og gattfinnen henger sammen med halefinnen. Sugeskiva er mye større enn øyets diameter.

Vanlig ringbuk lever for det meste i algeregionen på grunt vann. Den finnes fra fjæra ned til ca. 100 m dyp; i nord helt ned til 300 m. Når den ikke svømmer rundt, fester den seg til bunnen med sugeskiva samtidig som halen legges inn mot kroppen. Den eter alger, smådyr, maneter og fiskeyngel.

Utbredelsen omfatter nordøstre del av Atlanterhavet fra Den engelske kanal, De britiske øyer, Færøyene og Island til Svalbard, Bjørnøya og Novaja Semlja. Den er også vanlig i Nordsjøen og Østersjøen.

 Referanser 

 Litteratur 



 Eksterne lenker 


 Artsdatabanken. Liparis liparis

Kategori:Ulkefisker